BODOLAND रादाब: बाक्सा, 8 मे : गिथावना कभित-19 पजितिभनि बिबांआ बुहुमावनो बांबोबाय थानाय बादियै आसामावबो कभित-19 पजितिभ बांनायनि अनजिमा आरो थैनायनि सानखोखौ नायोब्ला खम नंलिया, आसामाव थांनाय 24 घन्टानि गेजेराव 68, 318 टेस्ट खालामनायनि गेजेराव सा 5,626 सुबुंनि देहायाव कभित-19 पजितिभ मोननो हादों । लोगोसेनो आसामाव 24 घन्टानि गेजेरावनो सा 47 सुबुंआ जिउ गोमानो गोनां जादों । कभित-19 पजितिभजों जिउ गोमानाय जिल्लाफोरनि गेजेराव खामरुप मेट्र सा 15 डिब्रुगर जिल्लाआव सा 8, काचार आरो गलाधाट जिल्लाआव साथाम, बरपेटा, नलबारि, सिबसागर, सनितपुर आरो उदालगुरि जिल्लाआव सानैयै थैनो गोनां जादों बेजों लोगोसेनो, बाक्सा, बंङाइगाव, बिस्वनाथ, हजाइ, जरहाट, कामरुप, तिनिसुकिया आरो करिमगन्ज जिल्लाआव सासेयै थैदों होनना आसाम देहा बिफाना फोरमायथिदों । आसामाव कभित-19 पजितिभजों साग्लोबजानाय केसनि बिबांआ दासिमाव 34,146 दं । कभित-19 नि बांनायखौ नायोब्ला बाक्सा जिल्लाआवबो खम नंलिया । बाक्सा जिल्लाआव कभित-19 पजितिभनि बिबांआ सानफ्रोमबो बांबोनायखौ नुनो मोन्दों जिल्लाआव 24 घन्टानि गेजेरावनो सा 63 सुबुंनि देहायाव कभित पजितिभ मोनदों । बाक्सा जिल्लाआव दासिम सा 417 सुबुंनि देहायाव कभित-19 पजितिभ मोननो हादों बेनि गेजेरावनो सा 106 सुबुंखौ Discharge खालामनाय जाबाय, बे लेखायै जिल्लाआव एक्टिव केस हिसाबै 304 सुबुंनाव मोनदों । जिल्लाआव कर’ना भाइरासजों जिउ गोमानाय सुबुंआ सा 7 जाफैबाय ।